Triesloviny v práškovej podobe (zmes zlúčenín)
**Triesloviny** (niekedy nesprávne označované ako **taníny**) sú adstringentné biomolekuly. Sú to sekundárne metabolity rastlín patriace do skupiny polyfenolických látok. Ich hlavnou vlastnosťou je, že sa pevne viažu na a zrážajú bielkoviny, ako i iné organické látky, napríklad aminokyseliny a alkaloidy. Ich molekulová hmotnosť sa pohybuje v rozmedzí 500-3000 g/mol (estery kyseliny gallovej), niekedy až po 20 000 g/mol (proantokyanidíny). Napriek svojej vysokej molekulovej hmotnosti sú rozpustné vo vode. 

Triesloviny sa nachádzajú v mnohých rastlinách, kde pomáhajú pri obrane proti predátorom (fungujú i ako pesticídy) a môžu napomáhať pri regulácii rastu. Horká, sťahujúca chuť v ústnej dutine je spôsobená interakciou bielkovín v slinách s fenolovými zlúčeninami. Horkosť vnímame v ústach po konzumácii červeného vína, čierneho a zeleného čaju alebo nezrelého ovocia, potravín a nápojov obsahujúcich triesloviny ako suchý a drsný pocit na jazyku. Kvôli tomu hrá rozklad a úprava trieslovín dôležitú úlohu pri určovaní času zberu plodín.

Štruktúra a druhy
-----------------

Kyselina trieslová (kyselina tanínová), druh triesloviny
Vodný roztok kyseliny trieslovej vo fľaši
Existujú dve hlavné skupiny trieslovín: hydrolyzovateľné a kondenzované (neydrolyzovateľné). Hydrolyzovateľné triesloviny sú deriváty kyseliny galovej a po zahriatí s kyselinou chlorovodíkovou alebo sírovou z nich vzniká práve kyselina galová alebo kyselina elagová. Okrem toho často obsahujú i sacharidovú zložku. Medzi hydrolyzovateľé triesloviny patrí i *tanín*, teda kyselina trieslová/tanínová, podľa ktorej sa niekedy triesloviny (nesprávne) označujú ako taníny. Naproti tomu kondenzované triesloviny obsahujú flavánovú štruktúru, zvyčajne sú to deriváty flavonolu. Kondenzované triesloviny neobsahujú sacharidy. Aby sa z derivátov flavanolu stali triesloviny, musí dôjsť k mnohonásobnej hydroxylácii a polymerizácii.

Okrem toho existujú i iné druhy, napríklad florotaníny odvodené od floroglucinolu, ktoré sa bežne nachádzajú v morských riasách, alebo oligostilbenoidy (oligomérne formy stilbenoidov). Triesloviny často obsahujú aspoň 12 hydroxylových skupín a aspoň 5 fenolových skupín, aby boli schopné viazať bielkoviny.[chýba zdroj]

|  |  |  |  |
| --- | --- | --- | --- |
| Základná jednotka | Kyselina gallová | Flavan-3-ol | Floroglucinol |
| Druh polymérov | Hydrolyzovateľné triesloviny | Kondenzované triesloviny | Florotaníny |
| Zdroj | Rastliny | Rastliny | Hnedé riasy |

### Pseudotriesloviny

Pseudotriesloviny sú nízkomolekulové látky podobné trieslovinám, napríklad kyselina galová, ktoré zvyčajne tvoria časti samotných trieslovín. Na rozdiel od hydrolyzovateľných a kondenzovaných trieslovín nemenia farbu počas niektorých skúšok na triesloviny. Medzi presudotriesloviny patria:

| Pseudotrieslovina | Zdroje |
| --- | --- |
| Kyselina galová | Rebarbora |
| Flavan-3-oly | Čaj, akácia, kakao, guarana |
| Kyselina chlorogénová | Káva, maté |

Výskyt a funkcia
----------------

Triesloviny sú hojne zastúpené v dvojklíčnolistových rastlinách z čeľadí ružovitých, bôbovitých, stavikrvovitých, vŕbovitých, bukovitých, v ich koreňoch, listoch, kôre a plodoch. Zastúpenie trieslovín v jednotlivých rastlinách sa však líši. Vo veľkej miere sa nachádzajú v kôre stromov, kde pôsobia ako ochranná bariéra proti mikroorganizmom. Zvýšená produkcia trieslovín v rastline je považovaná za spôsob ochrany pred infekciami, hmyzom a bylinožravcami.

Využitie
--------

Triesloviny sa využívajú na spracovanie surovej zvieracej kože. Tvoria totiž v surovej koži s čiastočkami bielkovín nerozpustné zlúčeniny. Takému pôsobeniu sa hovorí adstringentný (zvieravý). Vedie k povrchovému zahusteniu tkaniva a vzniku ochrannej membrány. Využívajú sa aj terapeuticky, lebo zmenšuje mokvanie rán a zastavuje drobnejšie krvácanie. Odbúravanie bielkovín zabraňuje baktériám a jedovatým splodinám prenikať do hlbších vrstiev rany. Triesloviny pôsobia proti mikróbom, zmierňujú bolesť a svrbenie a tlmia nadmerné vylučovanie potu. Prípravky z drog obsahujúcich triesloviny sa preto používajú na liečenie rán, drobnejších popálenín a omrzlín, pri zápaloch slizníc ústnej dutiny a nosohltana i oblasti genitálií a konečníka, na obmedzenie vylučovania žalúdočných štiav a pri ľahších nešpecifických hnačkách.

Referencie
----------

1. ↑  ŠKÁRKA, Bohumil; FERENČÍK, Miroslav. *Biochémia*. 3. vyd. [s.l.] : [s.n.], 1992. ISBN 80-05-01076-1. S. 547.
2. 1 2 3 4 5  BOTANIC.SK. *Kyselina tanínová* [online]. botanic.sk, [cit. 2022-06-07]. Dostupné online.
3. 1 2   *Flavonoidy a Triesloviny - účinné látky buniek, dôležité pre naše zdravie | Zdravie | Články* [online]. FIT štýl, 2017-08-10, [cit. 2022-06-07]. Dostupné online.
4. 1 2 3 4  THEISEN, Linda L.; ERDELMEIER, Clemens A. J.; SPODEN, Gilles A.. Tannins from Hamamelis virginiana Bark Extract: Characterization and Improvement of the Antiviral Efficacy against Influenza A Virus and Human Papillomavirus. *PLoS ONE*, 2014-01-31, roč. 9, čís. 1, s. e88062. Dostupné online [cit. 2022-06-07]. ISSN 1932-6203. DOI: 10.1371/journal.pone.0088062. (po anglicky)
5. ↑  Bate-Smith and Swain. *Comparative biochemistry*. New York : Academic Press, 1962. Flavonoid compounds, s. 75–809.
6. ↑  FERRELL, Katie E.; THORINGTON, Richard W.. *Squirrels: the animal answer guide*. Baltimore : Johns Hopkins University Press, 2006. Dostupné online. ISBN 978-0-8018-8402-3. S. 91.
7. ↑  MCGEE, Harold. *On food and cooking: the science and lore of the kitchen*. New York : Scribner, 2004. ISBN 978-0-684-80001-1. S. 714.
8. 1 2   *Notes on Tannins from PharmaXChange.info* [online].. Dostupné online. Archivované 2015-01-04 z originálu.
9. ↑   *Tanin* [online]. re-art.cz, [cit. 2022-06-07]. Dostupné online. (po česky)
10. ↑  SINGH, I. P.; SIDANA, J.. *5 - Phlorotannins*. [s.l.] : Woodhead Publishing, 2013-01-01. (Woodhead Publishing Series in Food Science, Technology and Nutrition.) DOI: 10.1533/9780857098689.1.181. Dostupné online. ISBN 978-0-85709-512-1. DOI:10.1533/9780857098689.1.181 S. 181–204. (po anglicky)
11. ↑  VENKATESAN, Jayachandran; KEEKAN, Kishor Kumar; ANIL, Sukumaran. *Phlorotannins*. Oxford : Academic Press, 2019-01-01. DOI: 10.1016/B978-0-08-100596-5.22360-3. Dostupné online. ISBN 978-0-12-814045-1. DOI:10.1016/b978-0-08-100596-5.22360-3 S. 515–527. (po anglicky)
12. ↑   Oligostilbenoids from *Gnetum venosum*. *Phytochemistry*, 1993, s. 1403–1407. DOI: 10.1016/0031-9422(91)80038-3.
13. ↑   *Zlatobyľ obyčajná: účinky a použitie ako čaj, masť, kvapky* [online]. Erekciablog.sk, 2018-07-05, [cit. 2022-06-07]. Dostupné online.
14. ↑  Ashutosh Kar. *Pharmacognosy And Pharmacobiotechnology*. [s.l.] : New Age International, 2003. Dostupné online. ISBN 978-81-224-1501-8. S. 44–.
15. ↑  PATEL, Vaidehi; PATEL, Rajesh. *The active constituents of herbs and their plant chemistry, extraction and identification methods* [online]. researchgate.net, 2016-05-12, [cit. 2022-02-16]. Dostupné online.
16. ↑  ASHOK, Praveen Kumar; UPADHYAYA, Kumud. *Tannins are Astringent* [online]. researchgate.net, 2012-09-01, [cit. 2022-02-16]. Dostupné online.
17. ↑  Jana Jindrová – Miroslava Malovcová: Liečivé rastliny: Ottov sprievodca prírodou, OTOVO NAKLADATELSTVÍ 2010, 10. s, ISBN 978-80-7360-589-6
18. ↑  BOTANIC.SK. *Triesloviny* [online]. botanic.sk, [cit. 2022-06-07]. Dostupné online.

Zdroj
-----


|  |  |
| --- | --- |
| Portal | Chemický portálBiologický portál |

*Tento článok je čiastočný alebo úplný preklad článku Tannin na anglickej Wikipédii.*